|  |
| --- |
| **Rut. 1:1-22**  **“God het haar laat kom.”**  *Andries Burger, GK Pinetown, 27 September 2020 (Covid-19 vlak 1 samekoms)* |

*Sing: Lied 159:1,2; Lied 188:1, 2, 3 (C); Ps. 65:2(T); Ps. 150 “Loof Hom met die tromme”; Lied 524:1,2,3; “Vrede”*

Die storie van Rut is ŉ ware verhaal wat begin in tragiese omstandighede van hongersnood, en dood en bitterheid, en eindig in blydskap en hoop.

Dit gaan oor ŉ Rut, jong heidense meisie wat, na die dood van haar man, in armoede saam met haar moedelose en verbitterde skoonma, in Bethlehem gaan woon; waar sy ŉ man ontmoet wat baie vir haar omgee en sy hom dan vra om met haar te trou.

Dit gaan ook oor Boas, ŉ kind van Here wat die heidense weduwee respekteer en lief kry, wat met haar trou en so verlos van haar ellende.

Dit is die verhaal van Rut en Boas wie se seuntjie, Obed weer vreugde bring na swaarkry en bitterheid; nie net vir Naomi en sy ouers nie – maar vir die ganse mensdom omdat Jesus Christus later uit sy nageslag gebore sou word.

Sonder dat die skrywer dit in soveel woorde sê is Rut ŉ beskrywing van hoe die Almagtige God alledaagse gebeure en gewone mense gebruik om sy ewige raadsplan uit te voer.

Kom ons lees nou weer die eerste hoofstuk van Rut.

Verlede week het ons op Naomi se kant van die storie gefokus; vandag kyk ons na Rut se kant daarvan.

Lees **<< Rut 1:1-22 >>**

Wat ŉ treurige verhaal... en om te dink God sit daaragter...

Die fokus van hierdie hoofstuk is om te vertel hoe dit gebeur het dat die Moabitiese meisie, Rut, in Bethlehem beland het saam met haar skoonma, Naomi.

Mens kan van twee kante af kyk na wat hier gebeur het.

Die eerste kant waarna ons verlede week gekyk het, is dat God vir Naomie en haar familie gebruik het om vir Rut te gaan haal.

Hy het alledaagse omstandighede en gewone mense daarvoor gebruik.

Sonder dat Naomi dit geweet het, was haar swaarkry deel van God se plan om vir Rut uit Moab te gaan haal want Hy het haar gekies as een van Jesus se voorouers.

As Naomi, dit maar net kon weet sou sy nie moedeloos Mara wou wees nie.

Ons het besef dat God nog steeds gewone mense, ek en jy ook, in gewone omstandighede gebruik om mense te “gaan haal” waar hulle is om te kom deel kry aan die Verlossing wat Hy reeds bewerk het.

Omdat ons dit weet moet ons swaarkry en nood nie ons blydskap van nuwe lewe in Christus steel nie...

Ons gerief is nie die fokus nie, al gee Hy soveel om voor dankbaar te wees.

Ons is deel van sy “gaan haal span” om ander ook te laat deel in die verlossing, en om God daardeur te verheerlik.

Vandag gaan ons van die anderkant af kyk.

Aan die een kant het God vir Rut gaan haal, aan die anderkant het Hy vir Rut laak kom.

Hy het die omstandighede en Naomi en haar gesin gebruik om vir Rut te gaan haal;

én hy het deur dieselfde omstandighede en mense in Rut gewerk

sodat sy nie net gehaal is nie, maar self ook gekom het.

Naomi het weer en weer probeer keer dat sy saamkom, maar dit is baie duidelik dat Rut self wou saamkom.

Verlede week het ons gesien hoe God haar gaan haal het,

vandag kyk ons hoe Hy haar laat kom het.

Mens wonder nogal waarom sy wou kom...

Rut en Orpa het buite God se beloftes van verlossing grootgeword. Hulle was heidense meisies van Moab waar die afgod Malek met afskuwelike praktyke aanbid is(2 K*on. 3:17).*

Normaalweg sou hulle nooit Israelitiese mans ontmoet het nie, maar weens die hongersnood gaan bly Elimelek en sy gesin in Moab waar Elimelek dood is en die jongmense mekaar ontmoet en trou – Rut met Maglon en Orpa met Kiljon.

Met name wat “Kwynend” en “Siek” beteken leef die mans nie lank nie en is albei dood voordat daar enige kinders was.

Naomi is natuurlik reg toe sy later sou sê dat dit die Here is wat al die swaarkry en smart oor haar gebring het – Hy is mos Almagtig en in beheer van alles.

Onthou jy die profeet Amos se woorde (Amos 3:6) dat daar nie ŉ ramp kan kom as God dit nie gebring het nie?

Toe Naomi hoor dat God weer kos in Israel bewerk het, besluit sy om terug te gaan want sonder kleinkinders is daar is daar niks vir haar in Moab nie.

Net maar hartseer en swaarkry – sy verwag niks beter in Bethlehem nie, maar liewer ellende tussen jou eie mense as in die vreemde.

Aanvanklik is dit logies dat haar skoondogters sou saamgaan (v.7).

So was dit destyds dat as ŉ meisie trou dan word sy heeltemal deel van haar man se familie. Dit is ook duidelik dat Naomi ŉ baie goeie verhouding met hulle gehad het.

Maar dan raai Naomi hulle af en sy dra hulle op aan die seën en versorging van Verbondsgod van Israel.

Mag julle soveel van sy liefde ontvang as wat julle aan julle mans bewys het, en sy voorsiening.

Laat my alleen gaan, moenie saamkom nie gaan terug na julle moeders toe.

Hulle wil nie toegee nie maar albei wil steeds albei saamkom.

Weer raai Naomi hulle af en hierdie keer gee sy redes waarom hulle nie moet saamkom nie, maar liewer moet teruggaan.

Sy het nie ander seuns met wie hulle kan trou soos dit die gebruik was destyds nie.

Sy is te oud om nog seuns te hê, en selfs as daardie wonderwerk kon gebeur – sal hulle so lank kan wag? Dit kan tog nie...

Daar is geen voorsiening vir hulle om saam te kom nie.

My las is te swaar om te dra, sê Naomi, die God van die verbond het teen my gedraai.

Al beteken haar naam “hardkoppig”, gee Orpa toe en sy besluit om nie verder saam te kom nie, sy draai om en gaan terug.

Maar nie Rut nie...

Weer pleit Naomi – draai om, moenie saamkom nie. Saam met my is daar geen hoop nie – net maar bitterheid en ellende.

Gaan terug saam met Orpa, gaan terug na die Moabiete toe en terug na die afgode.

Naomi se woorde dwing Rut tot ŉ finale keuse... .

Op die oog af lyk dit ŉ keuse tussen die hopelose vooruitsig van ellende en bitterheid saam Naomi aan die een kant, teenoor die verwagting van versorging en liefde terug by haar ouerhuis aan die ander kant;

En dit is tussen hierdie twee wat Orpa gekies het en teruggegaan het.

Maar Naomi se verwysing dat terugkeer ook terug na die afgode beteken, wys dat daar ŉ dieper dimensie in die keuse is.

Die werklike keuse is tussen die uitsig van ellende saam met God teenoor die verwagte voorspoed sonder God.

Rut se antwoord maak dit glashelder duidelik waarom sy saamkom.

Daardie bekende teks wat selfs die kinders so goed ken v. 16:

Moenie my dwing om terug te gaan nie,

*“want waar u gaan sal ek gaan; waar u bly sal ek bly; u volk is my volk; u God is my God; waar u sterf sal ek sterf en daar sal ek begrawe word.”*

Sy kom omdat sy by Naomi wil wees, ja – maar dit is nie belangrikste rede nie...

Sy kom omdat sy reeds deel geword het van die volk vir wie die enigste ware God die beloftes van verlossing gegee het.

Sy kom saam omdat Naomi se God, ook haar God is.

Dit is toe nie ŉ keuse tussen verskillende lewensverwagtinge nie, dit is ŉ keuse tussen God en afgod.

Ten spyte van die ellendige vooruitsig kies Rut om saam te kom na die God wat haar laat haal het.

Sy kies om te kom na God toe om die roeping wat Hy vir haar het uit te leef – al weet sy self nog nie wat dit sou wees nie.

Wat is dit wat maak dat Rut anders kies as Orpa?

Voordat ek daarop ingaan wil ek net twee opmerkings maak.

Die eerste is dat Naomi en haar man en seuns so gelewe het dat die heidense meisies die ware God leer ken het.

Hulle het nie soos die heidene om hulle geword nie.

So skryf Petrus is gelowiges vreemdelinge in hierdie wêreld omdat ons nie meer lewe soos ongelowiges om ons nie.

As jy sê dat jy in Christus glo, dan moet jou lewe dit so duidelik wys dat ander vir Christus sal ontmoet en leer ken by jou.

Die tweede opmerking is dat dit nie ons werk is om die keuse vir geloof maklik te probeer maak nie.

Natuurlik smag ons daarna dat mense tot geloof sal kom, maar hulle moet weet dat jy alles daarvoor moet kan prysgee.

Jesus waarsku self in Luk. 14 dat jy eers mooi moet seker maak of jy daarvoor kans sien. Want as jy nie bereid is om alles, selfs jou familie en al jou besittings prys te gee nie, dan kan jy nie sy volgeling, sy dissipel wees nie.

Dit is presies wat Rut hier doen -

sy gee haar familie prys, sy gee wat na ŉ beter toekoms lyk prys –

want vir God se kinders is voorspoed sónder God ŉ groter ellende

as die selfs die vreeslikste lyding mét God.

Goed, waarom het Rut gekies om saam te kom na God en sy volk toe?

Dit is mos ŉ keuse wat elke gelowige moet maak nè? Om jou hart vir die Here te gee, sê party mense.

Dit maak nie saak wie jou ouers was nie, of in watter kerk jy dalk grootgeword het en of jy dalk selfs gedoop is as kind nie –

as jy nie sélf besluit om in Jesus Christus te glo nie is daar vir jou geen uitkoms nie,

sonder jou eie keuse om in Christus te glo, is daar geen verlossing van jou sonde en van die ewige helse vuur as straf daarvoor nie.

Waarom kies party mense soos Rut om te glo en na God toe te kom, en ander kies om dit nie te doen nie, soos Orpa?

Baie mense verskil hieroor – trouens hierdie vraag is soos ŉ vurk in die pad wat baie gelowiges en kerke op verskillende paaie plaas.

Ek kan maar net sê wat die Heilige Gees ons in die Bybel leer.

Dit is regtig maklik om te verstaan, jammer dat dit vir baie mense so moeilik is om maar net te aanvaar wat so duidelik in die Bybel staan.

Waarom kies iemand om te glo en na God te kom?

Omdat die Heilige Gees die geloof in ons werk, skryf Paulus in 2 Kor. 4:13.

Jesus sê dit die duidelikste in Joh. 6:44, “*44Niemand kan na My toe kom as die Vader wat My gestuur het, hom nie na My toe trek nie.”*

Die Bybel leer baie duidelik dat ŉ mens self moet glo,

maar as jy kies om te glo dan is dit nie jou keuse om op trots te wees nie.

Jou keuse om te glo is eintlik die bevestiging van die wedergeboorte wat die Heilige Gees klaar in jou gewek het.

Jou keuse om te glo is bevestiging dat God die geloof reeds in jou gewerk het om te kan glo.

Glo jy in God en kom jy na Hom toe?

Wees dan ewig dankbaar en bly dat God dit in jou gewerk het,

want met die geloof wat Hy jou gee en wat jy bely en uitleef

gee Hy jou die verlossing wat Jesus Christus met sy oorwinning verdien het –

Ons kan niks daartoe bydra nie, dit is absolute genade alleen.

Selfs jou besluit om te glo is deur God in jou gewerk.

Is jy besig om jou roeping na te kom as deel van jou roeping in sy “gaan haal” span, soos wat hy vir Naomi gebruik het om vir Rut te gaan haal?

Weet dan dat dit jy nie iemand kan oortuig om te glo nie.

Doen moeite om met oorgawe te getuig en jou geloof uit te leef;

maar onthou dat dit God is wat die geloof werk in die een teenoor wie jy getuig –

dalk gou, dalk baie later eers, dalk glad nie.

Bid jou knieë deur dat Hy dit sal doen...

Rut bely haar geloof as die rede waarom sy saam met Naomi Bethlehem toe kom.

Sy kom omdat sy reeds deel is van God se geloofsvolk – al was sy ŉ Moabiet van geboorte.

Sy kom omdat sy God kies al lyk dit na die keuse met ŉ donker toekoms...

Haar keuse is ŉ bewys van wat die Heilige Gees reeds in haar gewerk het.

Sien jy dat God die omstandighede en vir Naomi-hulle gebruik het om vir Rut uit Moab te gaan haal,

en dat Hy terselfdertyd die geloof in haar gewerk het om self te kies om te wil kom?

God het haar laat haal – God het haar laat kom

En netso werk Hy steeds om ons en nog meer te gaan haal en te laat kom

om in Hom te glo en Hom te verheerlik en om deel te kry aan die Verlossing

wat Hy bewerk het deur sy seun Jesus Christus

wat amper 1 100 jaar later uit die nageslag van Rut gebore is.

Dit maak nie saak hoe donker die toekoms dalk lyk nie, God is getrou om sy allerwonderlikste verlossingsplan deur te voer.

Prys die Here wat laat haal en laat kom.

Kom ons bid saam...